KOMISIJAS ZIŅOJUMS EIROPAS PARLAMENTAM UN PADOMEI

par to, kā tiek īstenotas pilnvaras pieņemt deleģētos aktus, kas Komisijai piešķirtas saskaņā ar Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās

1. IEVADS

Eiropas Parlamenta un Padomes Direktīvā 2011/65/ES (2011. gada 8. jūnijs) par dažu bīstamu vielu izmantošanas ierobežošanu elektriskās un elektroniskās iekārtās (RoHS direktīva”) ir izklāstīti noteikumi par bīstamu vielu izmantošanas ierobežošanu elektriskās un elektroniskās iekārtās, lai veicinātu cilvēka veselības un vides aizsardzību, tostarp elektrisko un elektronisko iekārtu atkritumu reģenerāciju un noglabāšanu ekoloģiski pieņemamā veidā.

RoHS direktīvas 4. pantā dalībvalstīm ir paredzēts pienākums nodrošināt, ka tirgū laistās elektriskās un elektroniskās iekārtas nesatur II pielikumā uzskaitītās vielas. Direktīvas III un IV pielikumā ir uzskaitīti lietojumi, kam noteikto ierobežojumu nepiemēro.

Ar minēto direktīvu Komisija tiek pilnvarota pieņemt deleģētos aktus attiecībā uz trim dažādiem noteikumiem, lai:

·sīki izstrādātu noteikumus, kas nodrošina tādu maksimāli pieļaujamo koncentrācijas vērtību ievērošanu, kuras nosaka viendabīgu materiālu masā, kā norādīts RoHS direktīvas II pielikumā un atbilstoši tās 4. panta 2. punktā paredzētajam;

·III un IV pielikumu pielāgotu zinātnes un tehnikas attīstībai, gan iekļaujot, gan svītrojot atbrīvojumus no 4. panta 1. punktā noteiktā ierobežojuma, kā paredzēts RoHS direktīvas 5. panta 1. punktā;

·pārskatītu un grozītu II pielikuma ierobežoti izmantojamo vielu sarakstu, kā paredzēts RoHS direktīvas 6. panta 3. punktā.

2. JURIDISKAIS PAMATS

Pienākums sagatavot šo ziņojumu ir noteikts RoHS direktīvas 20. panta 1. punktā. Saskaņā ar minēto noteikumu pilnvaras pieņemt deleģētos aktus Komisijai ir piešķirtas no 2011. gada 21. jūlija uz pieciem gadiem un tai ir jāsagatavo ziņojums par deleģētajām pilnvarām vēlākais sešus mēnešus pirms piecu gadu laikposma beigām. Pilnvaru deleģējums tiek automātiski pagarināts par tādu pašu laiku, ja vien Eiropas Parlaments vai Padome saskaņā ar 21. pantu to neatsauc. Iepriekšējo ziņojumu par Komisijai piešķirto pilnvaru deleģējuma īstenošanu attiecībā uz Direktīvu 2011/65/ES tā pieņēma 2016. gada 18. aprīlī. Komisija aicināja Eiropas Parlamentu un Padomi ņemt vērā šo ziņojumu.

3. DELEĢĒJUMA ĪSTENOŠANA

Deleģēto pilnvaru īstenošana pārskata periodā bija nepieciešama, ņemot vērā vairākus turpmāk norādītos direktīvas noteikumus.

3.1. Noteikumi par maksimāli pieļaujamajām koncentrācijas vērtībām, kā noteikts 4. panta 2. punktā

Attiecībā uz sīki izstrādātiem noteikumiem, kuri nodrošinās tādu maksimāli pieļaujamo koncentrācijas vērtību ievērošanu, ko nosaka viendabīgu materiālu masā, kā norādīts RoHS direktīvas II pielikumā, — kopš iepriekšējā ziņojuma nav mainījusies situācija saistībā ar vajadzību pieņemt deleģēto aktu, kurā būtu izklāstīti 4. panta 2. punktā paredzētie noteikumi.

3.2. Atbrīvojumi no 4. panta 1. punktā paredzētajiem vielu izmantošanas ierobežojumiem, ievērojot 5. panta 1. punktu

Laikposmā, uz kuru attiecas šis ziņojums, Komisija saņēma 102 pieteikumus par direktīvas III un IV pielikuma pielāgošanu zinātnes un tehnikas attīstībai un atbrīvojumiem no vielu izmantošanas ierobežojuma saskaņā ar RoHS direktīvas 5. pantu; 50 no minētajiem pieteikumiem iesniegti no 2019. gada novembra līdz 2020. gada janvārim, bet 26 — 2021. gada janvārī. Pēc vajadzīgās minēto pieteikumu zinātniskās un tehniskās izvērtēšanas Komisija pieņēma 32 atsevišķas deleģētās direktīvas, ar kurām III un IV pielikums tika grozīts attiecībā uz atbrīvojumiem no vielu izmantošanas ierobežojumiem. Komisija patlaban gatavo vēl 19 deleģētos aktus un vērtē 57 pieteikumus par atbrīvojumu, kā rezultātā var tikt pieņemti turpmāki deleģētie akti.